35. schôdza NR SR - 15.deň - A. dopoludnia
Dátum: 2025-06-18
Poslanec: Kolíková, Mária (SaS)
Druh vystúpenia: Vystúpenie v rozprave

52. Vážený pán predseda, vážené dámy poslankyne, vážení páni poslanci, sme tu opätovne k zákonu o prokurátoroch a pretože nám ho vrátil pán prezident, bolo by naozaj veľmi dobré, aby všetci poslanci si prečítali správu, ktorú nám poslal pán prezident k tomuto zákonu a hneď na začiatku je odsek, ktorý je podľa mňa absolútne kľúčový. Pretože vlastne pýta sa vládnej koalície, že a dáva jej zodpovednosť v súvislosti s verejnými financiami, vlastne pýta sa a istým spôsobom si sám odpovedá, že keď vládny poslanec príde do parlamentu v čase konsolidácie verejných financií s takýmto zákonom, no tak potom asi má na to špeciálne odložené prostriedky. Ale zjavne z toho odseku je zrejmé, že je tam uňho naozaj veľký otáznik, že či má. Ale predpokladá, že vládna koalícia vie, čo robí, keď v čase konsolidácie verejných financií prichádza s takýmto zákonom s takýmito osobnými benefitmi. A zjavne aj pán prezident si v tom nie je úplne istý, keď mal potrebu dať na úvod svojej správy k vráteniu tohto zákona takýto osobitný odsek. A ja sa pýtam vládnej koalície teda, naozaj je to tak, že táto vláda v čase konsolidácie verejných financií na tieto špeciálne benefity pre prokurátorov a pre generálneho prokurátora má odložené špeciálne prostriedky? Lebo to je v miliónoch. Treba si pozrieť doložku finančnú. A ja pokračujem ďalej, pretože je to zrejmé zo všetkých diskusií, ktoré som mala s koaličnými poslancami, že je úplne zrejmé, že tu bude nasledovať zákon o výsluhových dôchodkoch sudcov. To znamená rádovo vlastne ten dopad na štátny rozpočet bude ešte vyšší v miliónoch, v miliónoch. A táto vláda vyberá peniaze tvrdiac, že naozaj sme v ťažkej situácii s verejnými financiami, vymýšľa nové dane a poplatky, nevie, čo má robiť s tou nezmyselnou transakčnou daňou a súčasne tu máme v parlamente zákon, pri ktorom sa tvári vláda, že máme v takom dobrom stave verejné financie, že môžme prichádzať s takýmito špeciálnymi benefitmi, ktorým nerozumie ani prezident Slovenskej republiky, ktorý prišiel z radov tejto vládnej koalície. A ja si dovolím k tomu povedať viac, pretože aj z rozhovorov, ktoré som mala s poslancami vládnej koalície, je zrejmé, že tu je zásadné nepochopenie a neznalosť, ako dnes je nastavené sociálne zabezpečenie prokurátorov a sudcov. A hovorím aj sudcov preto, lebo viem, že taký zákon sem príde. A ja som počúvala aj verejné vyhlásenie pána prezidenta v čase, kedy sa rozhodol o tom, že vráti tento zákon a presne na to poukazoval, že aj on má vedomosť, že tu už je špeciálne nastavenie sociálneho zabezpečenia prokurátorov, a preto má otázku, či skutočne takýto zákon dnes je potrebný, vhodný, nevyhnutný v čase konsolidácie verejných financií. A ja budem, samozrejme, hovoriť aj o špekuláciách, ktoré súvisia so samotnou doživotnou rentou generálneho prokurátora, ale rozumiem, že na to môžme mať rôzny politický názor. Ale v jednom máme všetci absolútnu zhodu, potrebujeme konsolidovať verejné financie. A táto vláda nielenže nevie šetriť sama na sebe, ale prichádza sem so zákonmi, takže to nieže my skúsime ušetriť tie verejné výdavky, nejakým spôsobom nájdeme cesty, ale vláda prichádza sem so zákonmi, ktorými tie verejné výdavky navyšuje na benefity, ktoré vôbec, ale vôbec netreba a nie sú nevyhnutné. A ja musím povedať, že ako ministerka spravodlivosti som sa nestretla so žiadnou požiadavkou, so žiadnou, ani na doživotnú rentu generálneho prokurátora, ani na výsluhové dôchodky pre prokurátorov, ani sudcov. Skutočne nikto za mnou nikdy neprišiel. Tá požiadavka na žiadnom fóre nikdy nezaznela. Takže nie je pravda, že toto by bol nejaký odkladaný problém, ktorý je nevyhnutné teraz v čase konsolidácie verejných financií riešiť. A ja vám to preto všetkým hovorím, pretože vy budete za to hlasovať a budete sa rozhodovať, že či skutočne pustíte tieto verejné výdavky, ktoré že vôbec nie sú potrebné a potom súčasne budete hľadať cesty, ako vlastne tie verejné výdavky zabezpečiť z peňazí daňových poplatníkov. Pretože naozaj verejné peniaze to sú naše peniaze. Bereme od ľudí peniaze, aby sme vedeli zabezpečiť chod štátu. Tak vy sem prichádzate so zákonmi, ktoré znamenajú ďalšie výdavky tam, kde že absolútne ich netreba a upozorňuje vás na to aj prezident Slovenskej republiky. A ja si dovolím zopár slov aj k tomu zabezpečeniu, lebo zjavne o tom tu je absolútna neznalosť, absolútna neznalosť. Sociálne zabezpečenie prokurátorov a sudcov je zásadne nastavené tak, že sa vzájomne prelína. Je nastavené tak, že keď je vo funkcii osoba či už ako sudca, alebo ako prokurátor, tak potom tento výkon funkcie sa mu započítava aj do rokov, ktoré má či už ako sudca, tak do rokov prokurátora, alebo do rokov sudcu, keď bol predtým prokurátorom. Tak je nastavená zákonná právna úprava. Znamená to, že sa tam započítavajú tieto roky pre benefity, ktoré predpokladá zákon. A ja dám teraz bokom, aké špeciálne benefity sú, ktoré súvisia aj s materskou. To nie je materská, ktorá je bežná, ktorá patrí k výkonom týchto funkcií, ale je nápodobná vlastne reálnemu platu, ktorý majú ľudia v týchto funkciách. A to treba si povedať, že je to dobre zabezpečené. Ja by som povedala, že tu nikto ako sudca alebo prokurátor nechradne, má naozaj dobre zabezpečený ten výkon povolania, čo sa týka finančných benefitov a osobitne ak sa bavíme o odchode do dôchodku, tak je tu špeciálny príplatok v desaťtisícoch a potom ešte špeciálny príplatok k riadnemu dôchodku, ktorý sa blíži k trom tisícom, aby sme len vedeli, že teraz pre túto kategóriu ideme vytvárať výsluhové dôchodky. A ja som rada, že je tu aj bývalý policajný prezident, lebo ja si nemyslím, že v čase konsolidácie verejných financií môžeme povedať, že policajti, ktorí nemajú takéto zabezpečenie, aké majú ľudia, ktorí sú vo výkone funkcie sudcov a prokurátorov, že v čase konsolidácie verejných financií máme povedať, že tak ako má výsluhový dôchodok policajt, tak ho má potom mať aj sudca a prokurátor, ak sa v jednom momente rozhodne, že už je unavený v tej funkcii a musí skôr skončiť, ako by išiel do dôchodku. A mal by potom tie všetky benefity, keď do dôchodku ide. A tie, samozrejme, bude mať, lebo s ohľadom na to, koľko rokov odslúžil, tak ten benefit aj v tom dôchodku, aj ten príplatok bude mať. My sa len vlastne teraz bavíme, že či skutočne majú dostať aj sudcovia pred tým, ako by vlastne si to celé obdobie toho výkonu funkcie odrobili, či skôr im chceme umožniť odchod z výkonu funkcie sudcu a treba im dať osobitné príplatky, ako je to v prípade policajtov. A ja sa domnievam, že je to absolútne nie namieste teraz v čase konsolidácie verejných financií o tom hovoriť. Ja som pripravená sa o tom rozprávať. Je to legitímne, ale za mňou nikdy žiadny sudca s takouto požiadavkou neprišiel, žiadny prokurátor, ani žiadny funkcionár na súdoch, ani žiadny funkcionár na prokuratúre. Nikdy za mnou nikto s takouto požiadavkou neprišiel. A ja som presvedčená, keby ma to čo len trochu napadlo v čase konsolidácie verejných financií, tak každý minister financií by ma otočil vo dverách, keby som prišla s takouto požiadavkou, lebo v čase konsolidácie verejných financií musíme prichádzať so zákonmi predsa, ako zlepšujeme služby, vieme ich robiť efektívnejšie, kvalitnejšie, ak sa dá, prípadne aj ušetriť. Ale nie prichádzať s novými výdavkami, ktoré nie sú nevyhnutné. A musím na to upozorniť, že, bohužiaľ, toto je trend. Vládna koalícia sem prichádza so zákonmi, osobitne si to všímam v oblasti justície, kde sa vyhadzujú verejné prostriedky. A ja to tu budem opakovať. Aj zákony, ktoré tu máme k Justičnej akadémii. Možnože sa vám zdá, že sú to drobné. Ale to nie sú drobné, pretože toto je zjavne trend a proste a budú tu určite zjavne prichádzať ďalšie zákony, ktoré takéto nepotrebné výdavky majú. A to nie sú že už drobné, to už sú v miliónoch tie výdavky, ktoré sa nám tu kopia. 52-2 Ale ja poviem aj tie ostatné. Ja som to tu už spomínala, máme tu zákon k Justičnej akadémii, kde ideme navyšovať počet zástupcov riaditeľa. To ako teraz naozaj treba? A treba si pripomínať, že tu máme štátnych tajomníkov, ktorých nám bolo treba okolo 15 a teraz ich máme trojnásobne, takmer trojnásobne. Na ministerstve spravodlivosti traja štátni tajomníci. Ja na to poukazujem preto, že toto je zjavne proste veľmi zlý trend, ktorý má táto vláda. Nielenže na sebe nešetrí ale vyhadzuje verejné financie takýmto spôsobom von oknom. A teraz, samozrejme, aj tie politické konotácie, ktoré to má. V čase, keď vláda útočí na prokurátorov a vyšetrovateľov, na sudcov, nepáči sa jej, ako sa vedú vyšetrovania, tak ja to vnímam ako legálnu korupciu, že proste je to ako spôsob, ako si skúsiť nakloniť prokurátorov, že pre nich táto vláda niečo robí. Neviem to naozaj vnímať inak. Lebo ako to mám chápať, že keď príde minister spravodlivosti za ministrom financií a nedostane peniaze na ľudí, ktorí dohliadajú nad odsúdenými, pre ktorých sme otvorili brány väzníc, lebo že na to nemáme, a to by určite pokryla tá položka, čo je výdavok už len k tomuto zákonu o výsluhových dôchodkov prokurátora a doživotnej renty generálneho prokurátora. Keby tieto výdavky, čo sú tu, išli na tých ľudí, čo majú dohliadať nad odsúdenými, tak v desiatkach by mohol minister spravodlivosti takýchto ľudí prijať. A toto je pre mňa úplne obludné. Nám tu nejde o našu bezpečnosť? O čo nám tu vlastne ide? Aké zákony nám sem prináša táto vláda? Lebo už aj premiér povedal, že potrebujeme ľudí, ktorí nám dohliadajú nad odsúdenými a musíme ich navýšiť. No tak, prosím vás, prečo to neurobíte, keď na to máte zjavne peniaze? Veď zjavne vláda musí mať peniaze tie, s ktorými rátate pre tieto výsluhové dôchodky. Tak prečo ich radšej nedáte na týchto ľudí, ktorých nevyhnutne potrebujeme a vieme to všetci. Ale výsluhové dôchodky pre prokurátorov nám určite bezpečnosť nezvýšia. A ani si nemyslím, že toto je skutočne tlak zo strany prokurátorov, nemyslím si to. To, čo prokurátori potrebujú, je, aby vedeli, že môžu nezávisle a nestranne vykonávať svoju činnosť, nikto ich nebude za ich rozhodnutia šikanovať, toto je nevyhnutné, aby vedel každý prokurátor. To, čo je nevyhnutné rovnako, je, aby vedel každý sudca, že keď rozhodne podľa svojho vedomia a svedomia, podľa zákonov tejto republiky, nebude za to šikanovaný, nebude naňho útočené na vládnych tlačovkách od premiéra, od jeho poradcov, ktorí obhajujú ľudí v trestnom konaní za to, že sa im nepáčia rozhodnutia sudcov. Potrebuje sudca vedieť, že na neho nebude útok, aby mohol svoju funkciu naozaj vykonávať nezávisle a nestranne. Rovnako to potrebuje vedieť prokurátor a rovnako to potrebuje, samozrejme, vedieť aj vyšetrovateľ. Toto je dôležité pre to, aby dobre fungoval systém proti korupcii. Ale keďže tu je úplne opačný trend, ja neviem chápať inak ani tento zákon ako zákon, ktorý je cestou legálnej korupcie, skúsiť, skúsiť proste osloviť tých prokurátorov inak. Ale ja verím tomu, že žiadny prokurátor, ktorý si doteraz čestne vykonával svoju funkciu, ani po takomto zákroku tejto vlády z tejto cesty určite nevykročí a vážim si prácu každého prokurátora, každého sudcu, ktorý nijakým spôsobom, aleže nijakým spôsobom nie je ovplyvnený žiadnymi vašimi útokmi. A som presvedčená o tom, že ich je väčšina, že ich je naozaj veľká väčšina. A preto žiadne takéto vaše ťahy nebudú mať dopad. Ale je to naozaj obludné, že vyťahujete od ľudí peniaze a prichádzate sem s takýmito návrhmi. Ja som veľmi zvedavá, ako sem prídete potom s tými výsluhovými dôchodkami na sudcov a ktorý poslanec nám to sem prinesie. Lebo ako som sa dozvedela aj od pána poslanca Karasa, ktorý sem prišiel s týmto návrhom, zhodou okolností podpredseda finančného výboru, to som mu aj povedala, že to je pre mňa nepochopiteľné, že podpredseda finančného výboru, ktorý teda dobre vie, v akom stave máme verejné financie, sem príde s takýmto návrhom, to mi príde ako útok zo samotnej vládnej koalície naňho. Ale povedal mi sám, on sem určite s tým zákonom, s výsluhovými dôchodkami na sudcov už nepríde. Takže asi sa hľadá vládny poslanec, ktorý sem príde potom s takýmto návrhom. A ešte raz, ja legitímne priznám kľudne aj výsluhové dôchodky prokurátorom a sudcom, ako v niečom vnímam aj tú legitimitu, ale určite to nie je nevyhnutný výdavok, určite nie teraz a ani nikdy takáto požiadavka z týchto radov nezaznela. A teraz k doživotnej rente pre generálneho prokurátora. Je absolútne nepochopiteľné a aj to jasne povedal prezident, a preto ja by som upriamila poslancov vládnej koalície a poslankyne, aby si skutočne pozreli správu od prezidenta, pretože si dal tú námahu a porovnal, s čím vlastne prichádza táto vládna koalícia pri doživotnej rente. Áno, porovnal aj ostatné doživotné renty, ktoré, okrem svojej vlastnej, ktorá proste sem priniesla táto vláda. Že vlastne porovnal, že tá doživotná renta, tak ako je tu nastavená pre generálneho prokurátora, jednak je nepochopiteľné, že už po pár rokoch, bez toho aby ukončil celé funkčné obdobie, mal na ňu nárok. Je to preňho nepochopiteľné aj preto, lebo tie nové renty, ktoré sme zaviedli pre predsedu Národnej rady, pre premiéra, tak sme ju zaviedli s tým, že to musí byť aspoň dvojnásobné funkčné obdobie, dvojnásobné, hej, ako má prezident, takže desať rokov. A tu pre generálneho prokurátora po štyroch, tak aj sám sa trošku začudoval, že tak je to v čase konsolidácie verejných financií, doživotná renta, asi na to vláda má peniaze. Už sme tu nejaké zaviedli a prečo po štyroch rokoch, veď tam sme dali meter po desiatich. A prečo nie aspoň po teda plnom uplynutí funkčného obdobia. Tak nedá sa to inak chápať, samozrejme, ako ťah na bránu, že táto vládna koalícia má záujem vymeniť súčasného generálneho prokurátora. Nedá sa to inak pochopiť, nedá sa to inak pochopiť, že generálny prokurátor, ktorého, je pravdou, že za jeho kroky viaceré ho kritizujeme, ale je nedostatočná jeho práca. Máme tu niekoho lepšieho zjavne v talóne zo strany vládnej koalície, ktorou chceme presadiť. Lebo inak sa to nedá pochopiť. Prečo by sme Marošovi Žilinkovi ponúkali doživotnú rentu generálneho prokurátora na základe oveľa, oveľa benefitnejších podmienok, ako je tu pre predsedu Národnej rady, pre premiéra a nemusí si ani dokončiť funkčné obdobie. To sa nedá inak pochopiť, že pre niekoho je tu chystaná táto pozícia a potrebujeme toho Maroša Žilinku presvedčiť, aby sa k tomu už konečne mal. Nedá sa to inak pochopiť. A áno, je to zvláštne, že pre prezidenta tam sme doplnili do zákona, že no ale tak, keď tu bude odsudzujúci rozsudok odtiaľ potiaľ a nech sa to vzťahuje určite aj na tých prezidentov, ktorí tu boli, ale pri Marošovi Žilinkovi nie, nie, kým žije patrí mu doživotná renta, či bude odsúdený, nebude odsúdený, treba mu ju dať a hneď, poprosím, hej? Tak toto, samozrejme, nás nemôže nechať v opozícii chladnými, lebo takto sa zákony nerobia. Toto je zákon na politickú objednávku, nedá sa to inak chápať. Stačí si pozrieť aj samotnú správu pána prezidenta, v tomto je to úplne jednoznačné. Tie benefity, ktoré sa tu ponúkajú Marošovi Žilinkovi, to je ako ponuka, že viac sme už fakt nemohli. Čo ešte môžme spraviť preto, aby sme ho mohli vymeniť, čo ešte môžme preto spraviť? Lebo my sme naozaj, aha, urobili sme všetko. Takto sa proste s týmito funkciami nekšeftuje, toto je legálna korupcia. Takže samotné nastavenie doživotnej renty, tak ako je, či už je to po štyroch rokoch, alebo či je to po celom funkčnom období, ani to nenapĺňa parametre a ktoré si nastavila táto vládna koalícia pre predsedu Národnej rady a pre premiéra. Už to ukazuje, že to jednak bolo rýchlou ihlou, rýchlo to musíme pripraviť, rýchlo to musíme presadiť a dajme mu maximum, nech tá ponuka je tak lákavá, že sa nedá odmietnuť. Áno, je to vlastne desivé, že čo pomýšľa táto vládna koalícia s pozíciou generálneho prokurátora a musíme to vidieť v celom kontexte, keď si dovolila cestou ministra spravodlivosti jednak tu presadiť tú hanebnú novelu trestných kódexov a nechala tu unikať ľudí pred spravodlivosťou. A popritom všetkom tu máme dovolania ministra spravodlivosti, jedno, s ktorým rovno prepustil Dušana Kováčika dvakrát odsúdeného na slobodu, máme tu ďalšie dovolania pre mňa nepochopiteľné. Tu zrazu vlastne minister spravodlivosti nastúpil cestu, že skutky, ktoré po tej hanebnej novele už nie sú trestným činom, tak to je vlastne dôvod, prečo ja podávam dovolanie. Tak to je sila, naozaj sila. Musím povedať, že ten priestor, ktorý sa rozhodol využívať minister spravodlivosti pri dovolaniach, som si istá, je cesta, ktorú mu dláždia obhajcovia páchateľov trestnej činnosti. A dobre, môžem povedať aj, samozrejme, trestne stíhaných, ktorí zatiaľ neboli odsúdení, čiže potenciálnych páchateľov trestnej činnosti z tohto pohľadu. Ale ja vám garantujem, že takéto dovolania by nenapísal žiadny úradník na ministerstve spravodlivosti, to vám garantujem, pretože veľmi dobre poznám ich prácu, poznám princípy, na základe ktorých sa tie dovolania píšu. A ja vám garantujem, že ani tie posledné dovolania, o ktorých vieme, neboli písané rukou úradníkov na ministerstve spravodlivosti. Nemohli sa s tým stotožniť, nemohli. A musím povedať, že dovolania na ministerstve spravodlivosti sa nenechali preto ministrovi spravodlivosti, aby obhajcovia mohli cestou ministra podávať ďalšie dovolania na najvyšší súd, nie, nie. Sme tam nechávali na nápravu spravodlivosti, ale nie iba v zrkadle toho, čo vidí obhajca trestne stíhaných osôb. A toto treba vidieť, samozrejme, v celkom kontexte, že v celom tomto kontexte a v čase konsolidácie verejných financií sem prichádzate s týmto zákonom. Tento zákona tu nemal nikdy byť na pôde Národnej rady. Ja si myslím, že to nijaký občan Slovenskej republiky, ktorý platí dane, nemôže pochopiť. Prečo aj tie nové dane, ktoré ste mu určili a zvýšené poplatky majú ísť na doživotnú rentu generálnemu prokurátorovi a na tieto výsluhové dôchodky? To ja si myslím, že žiadny bežný človek toto nemôže pochopiť. A ja vás iba na záver upozorňujem, že toto nie je požiadavka, ktorá by zaznela od sudcov a prokurátorov. Jednoducho nie je to vôbec potrebné, nezvýši to žiadnu službu lepšie ku kvalite, ale je to len prejav toho, čo dnes vládna koalícia naozaj zosobňuje, otvárať brány korupcii a rozhadzovať verejné funkcie. Takto to je. Ďakujem pekne. (Potlesk.)